הוועדה המיוחדת לבחינת בעיית העובדים הזרים, כנסת 19, פרוטוקול מספר 16, 2013-11-11 12:30

מיכל רוזין: צהריים טובים.

מיכל רוזין: בישיבה הקודמת עלו טענות מצד חברת הכנסת איילת שקד, והבטחתי לה שנקיים דיון בנושא בוועדה.

מיכל רוזין: נטענו טענות גם מצד גורמים במשטרה, חלקם יצאו גם לתקשורת, לגבי הענקת רישיונות נהיגה למהגרי עבודה, שוהים בלתי חוקיים בישראל.

מיכל רוזין: אני מקווה שמיד יצטרפו אלינו נציגים ממשרד התחבורה, ואז יהיו לה הנציגים של הרשויות הרלוונטיות.

מיכל רוזין: אנחנו רוצים לנסות לברר את הסוגיה הזאת.

מיכל רוזין: בסוגיה הזאת עולות כמה שאלות משפטיות, ולכן אני רוצה לפתוח אתך, עו"ד איתי עצמון, היועץ המשפטי של הוועדה, את הסקירה.

מיכל רוזין: חשוב לציין שעולות פה כמה סוגיות והן שונות.

מיכל רוזין: קיבלנו פניות מ"אור ירוק" בעניין בעיה שיש לגבי עובדי זרים ורישיון נהיגה, כך שהנושא הזה הוא בעניין שוהים בישראל שלא במעמד אזרחי.

מיכל רוזין: איתי, בבקשה.

<איתי עצמון: מבחינת המסגרת הנורמטיבית אנחנו נמצאים בפקודת התעבורה ובתקנות.

<איתי עצמון: בפקודה ובתקנות קבועים התנאים למתן רישיון.

<איתי עצמון: כרגע אבחין בין מתן רישיון נהיגה ישראלי לבין הכרה ברישיון נהיגה זר בישראל.

<איתי עצמון: לגבי רישיון נהיגה ישראלי, תקנה 175א לתקנות התעבורה מקנה סמכות לרשות הרישוי לפסול רישיון נהיגה למי שאיננו תושב ישראלי ואין בידו אשרה תקפה לשהייה בישראל.

<איתי עצמון: מבירור שערכתי עם הלשכה המשפטית של משרד התחבורה עולה כי המשרד מפרש את התקנה – פרשנות שעל פניו נראית סבירה – כמאפשרת לא לתת בכלל רישיון נהיגה למי שאיננו תושב ישראל ואין בידו אשרת תקפה לשהייה בישראל מקל-וחומר.

<איתי עצמון: כלומר, ניתן לפסול, אפשר גם לא לתת רישיון.

<איתי עצמון: מעבר לכך, אני מציין לגבי אשרה התקפה לשהייה בישראל.

<איתי עצמון: אני מבין, ואני מניח שנציגי הממשלה ירחיבו ויפרטו, שיש שאלה פרשנית לגבי המונח "אשרה התקפה לשהייה בישראל", האם אשרה מכוח חוק הכניסה לישראל, סעיף 2(א)5, רישיון זמני לישיבת ביקור למי שנמצא בישראל בלי רישיון ישיבה וניתן עליו צו הרחקה, האם זו אשרה תקפה לשהייה בישראל או לא.

<איתי עצמון: אינני יודע מה הפרשנות שנותנים לכך משרדי הממשלה.

<איתי עצמון: לגבי שימוש ברישיון נהיגה זר.

<איתי עצמון: לפי מה שאני מבין, ניתן להמיר רישיון נהיגה זר ברישיון ישראלי, בכפוף למספר תנאים שנקבעו בתקנה 216 לתקנות התעבורה.

<איתי עצמון: בין היתר צריך לעמוד בדרישות גיל שקבועות בתקנות, לעבור איזשהו מבחן שליטה לגבי רוב סוגי דרגות הרישוי.

שמעון סולומון: לפי החוק הבין-לאומי, כשמישהו בא מבחוץ עם רישיון מכל מדינה, בעיקרון זה חל על כל אזרח שמגיע.

שמעון סולומון: מה החוק בארץ?

<איתי עצמון: להבנתי, לפי תקנות התעבורה, לא מדובר על מדינה מסוימת, מדובר על עמידה בתנאים מסוימים.

<איתי עצמון: כלומר, אתה תוכל להשתמש ברישיון הנהיגה שלך, להמיר אותו ברישיון נהיגה ישראלי, אם אתה עומד בכל מיני תנאים.

<איתי עצמון: יש למשל הנושא של מבחן שליטה, שזה אחד התנאים, לוודא שאותו אדם יכול לנהוג.

שמעון סולומון: צריך לעבור מבחן?

שמעון סולומון: נניח שאני עובד בחו"ל, יש לי הרישיון אני נוהג.

שמעון סולומון: יש מדינות שאני נוהג ויש מדינות שאני לא נוהג.

שמעון סולומון: למשל באתיופיה אני צריך להוציא רישיון בתשלום סמלי, וברואנדה אני יכול לנהוג רגיל.

מיכל רוזין: זה אומר שאתה צריך לעבור מבחן?

שמעון סולומון: לא, מדובר באגרה מסוימת.

שמעון סולומון: מה החוק בארץ?

<איתי עצמון: בפתיח אמרתי שאני מחלק את המצב המשפטי לשני חלקים.

איילת שקד: אבל זה אדם שנכנס לארץ בניגוד לחוק, זה לא כמו תייר שבא.

איילת שקד: אדם שנכנס לארץ בניגוד לחוק ומחזיק רישיון נהיגה בין-לאומי – היום על-פי חוק הוא יכול לנהוג שנה, נכון?

<איתי עצמון: אגיע לזה.

<איתי עצמון: זה החלק האחרון.

שמעון סולומון: המשותף לכולם, שהם כולם בני-אדם ואנחנו צריכים להתייחס אליהם כבני-אדם בארץ.

מיכל רוזין: נאפשר לאיתי לסיים את הסקירה, כי הוא בדק, ואחר כך ניתן לגורמים המוסמכים לענות.

מיכל רוזין: בינתיים הוא מנסה לשאול את השאלות, כי הדברים לא ברורים.

מיכל רוזין: העניין נתון כרגע לפרשנות.

שמעון סולומון: אנחנו שואלים באמצע, כדי שאחר כך נקיים דיון מעמיק.

<איתי עצמון: יש סיטואציה שבה נותנים רישיון נהיגה למי שיש לו רישיון נהיגה זר במדינה אחרת, רישיון נהיגה בר תוקף, ויש סיטואציה שבה אני יכול להשתמש ברישיון נהיגה זר בלי לקבל רישיון ישראלי.

<איתי עצמון: מכירים בשימוש של הרישיון הנהיגה הזר שהבאת ממדינת המוצא ואתה יכול לנהוג בו בישראל.

<איתי עצמון: אלה שתי סיטואציות שונות, וגם ההסדרה החוקתית של כל אחת מהסיטואציות היא שונה.

שמעון סולומון: אני מניח שאלה שבאים מהמערב מקבלים ישירות ואלה שבאים ממדינות אחרות לא.

שמעון סולומון: אני מתאר לי שזה כך.

שמעון סולומון: אני מניח שאם מישהו בא מארצות-הברית, מאירופה, יכול לנהוג כפי שאני עכשיו נוהג במקומות אחרים.

איילת שקד: השאלה היא אם הוא נכנס לארץ כחוק.

איילת שקד: אם בא מישהו מניגריה כתייר עם רישיון בין-לאומי, אין שום סיבה שהוא לא ינהג.

מיכל רוזין: גם אם הוא נשאר פה שלא כחוק?

שמעון סולומון: מה זה משנה?

איילת שקד: זה משנה אם הוא נכנס כחוק או לא.

שמעון סולומון: הוא פחות בן-אדם?

איילת שקד: לא, אבל אדם עבר על החוק.

שמעון סולומון: זה עונש?

איילת שקד: זה לא עונש.

מיכל רוזין: יש פה שתי סוגיות שונות, אם אני מבינה נכון.

מיכל רוזין: האם האדם נכנס באישור או שלא באישור, כי יכול להיות שאותו אדם נכנס באישור אבל הוא שוהה בלתי חוקי ועדיין הוא יכול לנהוג עם רישיון.

מיכל רוזין: אם את בארצות-הברית, נכנסת עם אשרת תייר ונשארת.

איילת שקד: הוא לא נכנס עם אשרת תייר.

מיכל רוזין: אז יש פה שאלה האם מדובר על כל מי שנכנס שלא כחוק, או מי שמעמדו כבר אינו כחוק.

מיכל רוזין: מה השאלה השנייה?

<איתי עצמון: השאלה השנייה, כפי ששאל כאן חבר הכנסת, ככל שאני יודע, ויתקנו אותי נציגי הממשלה, בתקנות התעבורה אין הבחנה לגבי המדינה שממנה הגיע אותו אדם לצורך הכרה או המרת רישיון הנהיגה הזר שלו ברישיון נהיגה ישראלי, או לצורך שימוש ברישיון נהיגה זר לצורך נהיגה בישראל, ובלבד שהוא עומד בכל מיני תנאים שקבועים בתקנות, למשל עניין גיל המותר לנהיגה.

<איתי עצמון: אם מדובר על המרת רישיון נהיגה ברישיון נהיגה ישראלי צריך לראות שהאדם הזה באמת יודע לנהוג, כלומר עושים איזשהו מבחן שליטה לפי תקנה 216.

<איתי עצמון: אני רוצה לציין עוד לגבי הנושא שהזכרתי, שעניינו שימוש ברישיון נהיגה זר.

<איתי עצמון: כיום תקנה 567 לתקנות התעבורה מאפשרת לזרים מכל מדינה שמחזיקים ברישיונות נהיגה בתוקף ממדינות מוצאם לנהוג בישראל מבלי לקבל רישיון נהיגה, אבל התקופה שבה הם רשאים לעשות שימוש ברישיון נהיגה זר מוגבלת.

<איתי עצמון: מדובר על אנשים ששוהים בישראל לתקופה קצרה יחסית, של שנה לכל היותר, וכשמדובר על כלי רכב גדולים, מסחריים, שלושה חודשים לכל היותר, ועומדים בתנאים שנקבעו בתקנות לעניין הגיל המותר לנהיגה.

<איתי עצמון: מעבר לכך אציין שכרגע על שולחן ועדת הכלכלה, שהיא הוועדה המוסמכת לדון ולאשר שינויים בתקנות התעבורה, ככל שמדובר על הפרה על תקנות שיש לצדן סנקציה פלילית, ולמעשה זה כל התקנות - - -

מיכל רוזין: התקנות בנוסחן היום – ועדת הכלכלה חושבת שהן לא מספיק מדויקות.

<איתי עצמון: לא הוועדה, השר.

מיכל רוזין: הן יוצרות אי בהירות רבה, ויש צורך בתיקון שלהן.

<איתי עצמון: במכתבו של שר התחבורה והבטיחות בדרכים ליושב-ראש ועדת הכלכלה, חבר הכנסת ברוורמן, נאמר כי התקנות בנוסחן הנוכחי, כלומר תקנה 567 לעניין רישיון נהיגה זר, יוצרת אי בהירות רבה, ולכן יש צורך בתיקון.

<איתי עצמון: התיקון אמור להבהיר כי רק מי שמרכז חייו מחוץ לישראל יוכל לעשות שימוש ברישיון נהיגה זר בעת נהיגה בישראל.

<איתי עצמון: כלומר, מדובר על שהות שהיא לא שהות ארוכה.

<איתי עצמון: היום הנוסח של התקנה יוצר בעיות, גם ביטוחיות וגם פרשניות, לפי מה שאני מבין.

<איתי עצמון: אבל אני מדגיש, אין בתקנות איזושהי הבחנה לגבי המדינה שממנה מגיע אותו אדם.

איילת שקד: בואו נהיה ישירים.

איילת שקד: נכנס אדם שלא כחוק מאריתריאה.

מיכל רוזין: עם רישיון נהיגה, הוא יכול על-פי התקנות לנהוג.

איילת שקד: לנהוג במשך שנה, נכון?

איילת שקד: מה שאמר לי השר לביטחון פנים, שהוא יכול לנהוג במשך שנה.

מיכל רוזין: אני רוצה להבהיר שיש פה שתי סוגיות, וחשוב לומר את זה.

מיכל רוזין: יש סוגיה של מדיניות, האם אנחנו חושבים שראוי ונכון לשלול את האפשרות לנהיגה, שאנחנו יודעים שזה מוביליות וזו אפשרות תנועה וזו אפשרות תעסוקה ועבודה מאותם אנשים שיש לגביהם מדיניות של אי הרחקה זמנית.

מיכל רוזין: זו סוגיה אחת של מדיניות.

מיכל רוזין: עכשיו אנחנו מנסים לברר את הסוגיה מה המצב החוקי היום ומה מתאפשר היום, ומה בכוונתם לשנות לפי התקנות החדשות שיבואו לוועדת הכלכלה.

<דוד גז: עוד לפני שאנחנו מדברים על הכוונות של הסוגיות המשפטיות המורכבות האלה, צריך להתייחס לכמה עובדות מעבר למה שאמרה פה הגברת הנכבדה, חברת הכנסת איילת שקד.

<דוד גז: אני מפקד מרחב יפתח במשטרה.

<דוד גז: מרבית האוכלוסייה הזרה הלא חוקית נמצאת בתחומי המרחב שבו אני פועל.

<דוד גז: המרחב הזה כולל את כל השכונות הדרומיות של תל-אביב, העיר יפו.

<דוד גז: מעבר לעובדה שנכנסו שלא כדין, וזו סוגיה שתדברו עליה ומה שיוחלט יוחלט, כי פה צריך לנהל את העניין, צריך להבין שלא ניתן לבדוק אם באמת לאדם יש רישיון נהיגה בארץ המוצא שלו, כי פרקטית לא ניתן לבדוק לא מול סודן ולא מול אריתריאה האם באמת לאדם הזה יש רישיון נהיגה.

<דוד גז: בעניין העובדות המעשיות – כל אלה שאנחנו תופסים אותם נוהגים, נתפסים רישיונות מזויפים עם תיעוד מזויף, וגם בחקירה עולה שהם עשו סיבוב עם מישהו, "מעכר", והוא הכשיר אותם לנהוג.

<דוד גז: הם מוצאים דרכים אלטרנטיביות ליד המדינה, ליד התקנות והנהלים שיש במדינת ישראל, כדי לנכס לעצמם את אפשרויות הנהיגה, ההעסקה.

<דוד גז: זה נוגע לכל תחומי החיים, זה לא רק עניין הנהיגה, מכיוון שליד אותם עניינים יש עוד הרבה מאוד דברים שהם נוגעים לתחומי הקמת העסקים, הטיפול בהם.

איילת שקד: מה אתם עושים עם אדם שנתפס?

<דוד גז: הרבה לא ניתן לעשות, בגלל שאנחנו יושבים פה.

<דוד גז: כלומר, עצם העובדה שיש פה ויכוח על השאלה האם מותר או אסור.

<דוד גז: על הזיוף אני יכול לנהל נגדו תיק פלילי על זיוף מסמך.

מיכל רוזין: על אילו מספרים מדובר שנתפסו עם רישיון מזויף?

<דוד גז: אני רוצה להתייחס לכמה דברים לפני.

<דוד גז: ראשית, המעורבות שלהם בתאונות דרכים עם נפגעים בגזרה שלי, שהיא מכפילה ומשלשת את עצמה בשנים האחרונות.

<דוד גז: זה היה מאוד זניח ב-2011 וזה הפך להיות יותר משמעותי.

<דוד גז: אני מדבר על השנים 2012 ו-2013, כמעט 100 תאונות עם נפגעים שבהם מעורבים זרים לא חוקיים בשטח שהוא לא גדול.

איילת שקד: אבל יש חוק.

איילת שקד: מה החוק היום אומר?

איילת שקד: היום החוק אומר, שאין להם רישיון נהיגה.

<דוד גז: אין להם רישיון נהיגה.

<דוד גז: הם נוהגים ללא רישיון, ואם כבר יש רישיון אז הוא מזויף והושג בדרך לא חוקית.

מיכל רוזין: אז אסור לו לנהוג.

מיכל רוזין: זה כמו ישראלי שנוהג ללא רישיון, וגם אותו אתה יכול לעצור.

איילת שקד: השר לביטחון הפנים אמר לי, שאם אתם תופסים אדם כזה שנוהג ללא רישיון וזייף תעודה, אתם יכולים להעביר אותו לסהרונים, מכיוון שזו סכנה לציבור.

איילת שקד: זה על-פי הנוהל הפלילי.

מיכל רוזין: בואי נאפשר לו לסיים על רישיון הנהיגה.

מיכל רוזין: את פותחת פה נושא חדש.

<דוד גז: המציאות היא קצת שונה כרגע, כי לגבי המתקן והחזקה במתקן סגור או מתקן פתוח, זה בהחלט נושא שנידון כרגע.

איילת שקד: המשנה של היועץ המשפטי לממשלה שהתעסק בזה, רן נזרי, אמר, והשר לביטחון הפנים אישר את זה, שהם הוציאו מסמך של היועץ המשפטי לממשלה שמאפשר לכם להפנות לסהרונים את מי שמהווה סכנה לציבור.

מיכל רוזין: בואי נפריד את הדברים.

מיכל רוזין: כי זה כמו אזרח ישראלי, ויש רבים כאלה.

מיכל רוזין: יש הרבה יותר אזרחים ישראלים שנוסעים עם רישיון בשלילה או בלי רישיון נהיגה.

מיכל רוזין: אנחנו מדברים כרגע על הסיפור הזה.

מיכל רוזין: אנחנו יכולים לפתוח את הנושא של נוהל פלילי, שהוא כרגע מוקפא.

מיכל רוזין: אפשר לשאול האם האנשים האלה ייכנסו לתוך הנוהל הפנימי, כן או לא.

מיכל רוזין: אבל את פותחת נושא שאני לא חושבת שלשם כך הוא נדרש להגיע לפה וזה לא הנושא שלשמו התכנסנו.

<דוד גז: מה שאני רואה בדאגה הוא את הנושא של המעורבות שלהם בתאונות דרכים.

מיכל רוזין: כנפגעים או כפוגעים?

<דוד גז: כפוגעים.

שמעון סולומון: כשאתה מדבר על פוגעים ונפגעים, יש לכם סטטיסטיקה שהם רק פוגעים?

<דוד גז: לא שהם רק פוגעים.

איילת שקד: שהם יוזמים, שהם נוהגים.

<דוד גז: אמרתי ששתי מגמות מדאיגות.

<דוד גז: האחת זו העלייה בתאונות הדרכים שבהן הם מעורבים.

<דוד גז: בתאונות הדרכים יש נפגעים שבהם מעורבים אותם זרים כנוהגים ברכב.

<דוד גז: זה שהם כנראה גם נפגעים בתאונות דרכים, זה לא נושא הדיון.

<דוד גז: נושא הדיון הוא הנהיגה.

מיכל רוזין: אתה יכול לאפיין את הפוגעים מבחינת קבוצות האוכלוסייה?

<דוד גז: הם נוהגים עם רישיונות נהיגה מזויפים, או שאין ברשותם בכלל רישיון נהיגה, או שהם מחזיקים בתיעוד מזויף.

מיכל רוזין: אז זה לא קשור לתקנות האלה, זה קשור לעבירה על החוק.

<דוד גז: לצד זה, מה שאנחנו מבחינים, וביתר שאת, בשבועות האחרונים, זה הקמה לכאורה של בתי-ספר לנהיגה לצד המדינה שלנו.

<דוד גז: אולי ההחלטות שכאן צריכות להתקבל, שאם הם כבר כאן ורוצים לתת להם לנהוג, אז שיעשו שיעורי נהיגה.

<דוד גז: אבל לא יכול להיות שלא נחליט, ועד שלא נפתור את הבעיות המשפטיות הסבוכות האלה, צריכים לצאת מפה עם החלטה שהם לא ינהגו.

<דוד גז: כמו שיש עם תושבי השטחים הלא חוקיים, שלא מאפשרים להם לנהוג.

<דוד גז: הרי לא מאפשרים לתושבי שטחים לנהוג כאן.

<דוד גז: למעט חריגים קיצוניים שמקבלים אישורים לצרכים מאוד מיוחדים, כל היתר לא נוהגים באופן גורף.

<דוד גז: אי-אפשר להתעלם ואי-אפשר לטמון את הראש בחול מהתופעות המדאיגות האלה, שאנחנו גם מבחינים, גם מתריעים.

<דוד גז: לא פעם ראשונה שאני נמצא בוועדות האלה מזוויות שונות של ההתייחסות לעובדים הזרים, מתוקף התפקיד שלי, ואני מודאג מאוד.

<דוד גז: בעצם נוצרת סכנה לשלום הציבור שזה צריך לטפל, וזה המנדט שלנו להגיד שיש סכנה לשלום הציבור וצריך לטפל בה.

<דוד גז: אני יכול להמליץ איך, אבל אני לא בטוח שזה המנדט שלי כרגע.

מיכל רוזין: תייר שנמצא פה לצורכי עבודה, עם אשרת עבודה, שמגיע לפה לחברת היי-טק ועובד שנה או שנתיים או שלוש, יכול להוציא רישיון נהיגה?

מיכל רוזין: לא אם יש לו רישיון בין-לאומי שזה כמובן תקף.

<דוד גז: אני לא יודע, תשאלי את משרד הפנים.

<דוד גז: אני לא בטוח.

<ציון מזרחי: התשובה היא כן.

<דוד גז: קל לנו מאוד כמדינה לבדוק בארצות אירופה השונות.

מיכל רוזין: אני לא מדברת אם הוא בא עם רישיון ונוהג פה עם רישיון בין-לאומי.

<דוד גז: לעניין עצמו, אי-אפשר להתעלם מהעובדה שאנחנו אפילו לא יכולים לבדוק אם מישהו הוכשר לנהיגה, ולכן זה הכיוון שצריך ללכת אליו.

<דוד גז: מאחר שלא ניתן לבדוק, צריך לשמור על שלום הציבור ולא שום דבר אחר.

<דוד גז: לא להמר ולא לנחש בעניין הזה.

מיכל רוזין: מה קורה לגבי עובדים זרים שמגיעים מתאילנד, מסרילנקה, מנפאל, מפיליפינים?

<דוד גז: לפי מה שאני יודע, מרביתם מקבלים את היתרי הנהיגה.

<דוד גז: מאחר שהם באים למספר שנים, הם עוברים פה הכשרות לנהיגה והם עוברים מבחן נהיגה.

מיכל רוזין: למה אתה לא עושה את אותו דבר בעניין הזרים?

מיכל רוזין: אתה אומר שהמטרה שלך היא שהם ייסעו כחוק.

<דוד גז: המטרה שלי היא לא רק שהם ייסעו החוק.

<דוד גז: המטרה שלי היא לצאת מנקודת הנחה שאנחנו כמשטרה עושים הכול על מנת שכאשר מישהו נוהג הוא מספיק מוכשר ועבר את המבחנים הנדרשים, לפחות ברמה הבין-לאומית או ברמה המקומית הישראלית, כדי להיות מוכשר לכזה דבר, ולא להתעלם מזה.

איילת שקד: הם לא יכולים לעשות טסט.

מיכל רוזין: אני רוצה להבין עוד נקודה שעלתה פה.

מיכל רוזין: האם נמצאים פה מ"אור ירוק"?

מיכל רוזין: אם כך, אני אעלה את הנקודה הזאת.

מיכל רוזין: אחד הדברים שנטענים, ואני רוצה לשמוע מה המשטרה עושה בעניין הזה, הוא לגבי העובדה שמעסיקים של עובדים זרים מסבים דוחות על עובדים זרים.

מיכל רוזין: מסבים את הדוח על שמם, שהם נהגו, הם עברו את העבירה.

מיכל רוזין: האם נעשה איזשהו פיקוח בעניין הזה?

מיכל רוזין: האם העניין הזה נבדק?

מיכל רוזין: "אור ירוק" מקבלים הרבה מאוד תלונות בעניין הזה, והם היו אמורים לבוא לפה להציג.

מיכל רוזין: ברור שזה לא חוקי, השאלה היא אם המשטרה מודעת לתופעה הזאת ואם היא בודקת אותה.

<דוד גז: יתייחס לזה ראש מחלקת התחבורה, אבל אני רוצה להוסיף עוד סוגיה.

<ידידיה סבג: אגיד רק שטכנית מה ששאלת כרגע זה בלתי אפשרי, כי כשבא אזרח ומבקש להמיר דוח לאזהרה, אותו גורם שהוא מבקש להעביר אליו את הדוח נבדק.

<ידידיה סבג: אם זה שוהה לא חוקי שאין לו שום אחיזה בחוק הישראלי, אי אפשר להמיר.

<ידידיה סבג: אני לא מכיר את התופעה הזאת.

מיכל רוזין: אם אני נהגתי ברכב של בעלי והוא מקבל עכשיו דוח על מהירות, בעלי יכול לפנות באופן מסודר ולהגיד שלא הוא נהג, ואני אעיד שאכן נהגתי.

מיכל רוזין: אנחנו יודעים שזה פתח להסבת תלונות, אנחנו מכירים את זה.

מיכל רוזין: האם אתם מודעים לכך שיש תופעה כזאת, ומה אתם עושים בעניין הזה?

<ידידיה סבג: אני לא מכיר את התופעה הזאת עם זרים.

<ידידיה סבג: בהמשך לדברייך, ניתן להמיר דוח לאזהרה.

<ידידיה סבג: אותו גורם שאליו מפנים את הדוח בהמרה, נבדק רישיון הנהיגה שלו, מן הסתם נבדק שהוא אזרח במדינת ישראל, ואז הוא מצהיר שהוא עבר את העבירה ואליו מעבירים את הדוח.

מיכל רוזין: כלומר, אתה אומר שעובד זר בהיתר פה, עם רישיון נהיגה, לא ניתן להעביר אליו את הדוחות?

<יוסי אדלשטיין: אם יש לו רישיון נהיגה, כן.

מיכל רוזין: תאילנדים, למשל, עובד חקלאות.

<ידידיה סבג: עובדים בחקלאות, למשל, מפוקחים, שעברו את כל התהליך שהמדינה דורשת ומחזיקים רישיון כדין.

<ידידיה סבג: אם המעביד נתן לו את האוטו כדין.

מיכל רוזין: המעביד שלו מעביר את הדוח שהוא קיבל על מהירות על שמו, והתאילנדי אומר: נכון, אני עברתי את העבירה.

מיכל רוזין: אני רוצה שתפקחו עין בעניין הזה.

מיכל רוזין: מגיעות יותר ויותר תלונות ל"אור ירוק" על הסיפור הזה.

מיכל רוזין: שימו לב לעניין.

מיכל רוזין: אנחנו יודעים שזה מתקיים בין אזרחים, גם ישראלים.

מיכל רוזין: אבל במידה שקיימת תופעה כזאת, חשוב שתדעו עליה, חשוב שתשימו לב לעניין הזה.

מיכל רוזין: זה קורה, ואנחנו לא רוצים שיעברו על החוק.

איילת שקד: המהות של הדיון היא על אנשים שיש להם אשרה 2(א)5.

איילת שקד: האשרה לא מאפשרת להם לנהוג.

מיכל רוזין: זה לא נכון.

מיכל רוזין: אומר לך היועץ המשפטי של הוועדה, שהשאלה היא איך מפרשים את התקנות.

מיכל רוזין: יכול להיות שעכשיו ישנו את התקנות, אבל כרגע, אם יש להם רישיון הם יכולים לנהוג.

מיכל רוזין: אני לא מדברת על כאלה שמזייפים, כי זו עבירה בכל מקרה.

מיכל רוזין: מי שנוהג בלי רישיון זו עבירה בכל מקרה.

איילת שקד: מאיפה יש להם רישיון, מארץ מוצאם?

מיכל רוזין: כן.

מיכל רוזין: למה יש הבדל בין מי שבא מהפיליפינים למי שבא מאריתריאה?

איילת שקד: מי שבא מאריתריאה הם מוציאים רישיון במצרים, ואז כאן נותנים להם אפשרות במשך שנה לנהוג.

<דוד גז: אני רוצה להוסיף עוד בעיה, שהיא עולה לאחרונה במיוחד, שזה נושא אפילו בעלויות על רכב בהתייחס למה שאמרה חברת הכנסת שקד על תקנה 2(א)5.

<דוד גז: לכאורה נתת לאדם, מתוך הגנה, 2(א)5, ואנחנו מגלים שעוצרים בחור אריתריאי, לצורך העניין, שנוהג ברכב.

<דוד גז: הוא נוהג ברכב עם רישיון מזויף.

<דוד גז: כששואלים אותו מאיפה הרכב – הוא קנה אותו מבחור סודני שיש לו (א)5, שנמצא פה לכאורה במעמד ארעי.

<דוד גז: על אותו (א)5 יש 30 כלי רכב רשומים.

איילת שקד: הם גנובים?

<דוד גז: לא.

<דוד גז: הוא קונה אותם ואז הוא ממיר אותם לאריתריאים ולסודנים שלא מסוגלים לקבל את ההחזקה על בעלות על הרכב.

<דוד גז: זו עוד תופעה שאני רוצה להתייחס אליה, לגבי הסכנות.

מיכל רוזין: איך הסודני יכול לקבל בעלות על הרכב?

<דוד גז: סודני של ה-(א)5 לכאורה יש לו זכויות רכושיות, ובזכויות הרכושיות הוא קנה 30 כלי רכב לכאורה.

<דוד גז: הוא מעביר אותם.

<דוד גז: אין העברת בעלות, משרד התחבורה לא יודע על זה.

<דוד גז: כשמטפלים בבעיה, אני מבקש להתייחס גם לסוגיה הזאת.

<דוד גז: לא יכול להיות מצב שיאפשרו מדינה ליד מדינה, שנמצאים גם שלא כדין וגם מסכנים את הציבור.

מיכל רוזין: זה נשמע כאילו זה קורה בגלל כל האיסורים ובגלל שלא מסדירים את הדברים.

מיכל רוזין: כשלא מסדירים, תמיד יש פרצות.

<דוד גז: כנראה שלא הובנתי.

<דוד גז: אמרתי שעד שלא תתקיים מדיניות ברורה של מי חוקי ומי לא חוקי, הכוונה היא למדיניות הגירה, מה התנאים שבהם אדם נשאר בארץ, מה התנאים שהוא צריך לעמוד בהם לקיים אותם, מה הזכויות שמוקנות לו מתוך העניין, אז אנחנו יושבים כאן ומגלגלים עיניים.

מיכל רוזין: זה ברור, אנחנו חוזרים למסקנה הזאת בכל ישיבה.

מיכל רוזין: אבל הנושא הוא יותר מורכב.

שמעון סולומון: מה שאתה אומר עכשיו זה עבירות.

<דוד גז: איזו עבירה זאת?

שמעון סולומון: אם אתה אומר שלסודני יש רכב והוא העביר למישהו אחר, ולא עשו את כל הפרוצדורה.

מיכל רוזין: מותר לך לנסוע ברכב שהוא בבעלות מישהו אחר.

שמעון סולומון: אם תפסת אדם שעושה עבירה, גם אם אין לו תעודת זהות, הוא נמצא.

שמעון סולומון: במה שונה הטיפול כשוטר?

<דוד גז: אני אסביר לך את זה דרך הרגליים, כמו שאומרים.

<דוד גז: כאשר לאדם אין אפילו מספר זהות, יש לו איזה מספר פיקטיבי, והוא לא יכול - - -

שמעון סולומון: מה זה מספר פיקטיבי?

<דוד גז: יש לו מספר פיקטיבי שניתן לו על-ידי משרד הפנים.

שמעון סולומון: מה זה פיקטיבי?

<דוד גז: הוא לא אזרח ישראלי.

מיכל רוזין: אבל הוא מסומן.

שמעון סולומון: אני רוצה שתימנעו מדעות אישיות ופרשנויות ואינטרפרטציות.

שמעון סולומון: זה לא פיקטיבי.

שמעון סולומון: יושב פה נציג משרד הפנים.

שמעון סולומון: יש לו מספר.

מיכל רוזין: זה כמו מספר שאני קיבלתי ממשרד הפנים כשנולדתי.

<דוד גז: מדובר בסמנטיקה.

<דוד גז: אני מקווה שבדיונים שאתם מנהלים תיכנסו למהות ולא לסמנטיקה של האמירה.

מיכל רוזין: כל עוד הוא במדינת ישראל, זה המספר שלו.

מיכל רוזין: המספר הוא לא פיקטיבי.

<דוד גז: מאה אחוז.

<דוד גז: מספרו שניתן לו במדינת ישראל.

<דוד גז: צר לי מאוד שאתם מתרגשים מהמילה.

שמעון סולומון: צר לי מאוד על הדיון הירוד הזה, על התיאורים שלך.

<דוד גז: גם אני סבור כך.

שמעון סולומון: חבל מאוד שאתה מתנהג כך, כנציג מדינת ישראל, כשוטר שמייצג את החוק, ואתה אומר מספר פיקטיבי.

שמעון סולומון: לצורך העניין אני מייצג את האנשים אז אני רוצה שתגיד את הדברים באופן מדויק.

שמעון סולומון: האם זה משרד פיקטיבי מה שמשרד הפנים נותן?

<דוד גז: מבחינתי זה מספר שמשרד הפנים נותן.

שמעון סולומון: זו ההתייחסות שלכם לנושא.

שמעון סולומון: אני לא סתם מתעקש על זה.

שמעון סולומון: זאת הגישה, זאת ההתייחסות, זה חוסר המקצועיות.

שמעון סולומון: יושב פה נציג משרד הפנים.

שמעון סולומון: לא ייתכן שייאמרו משפטים כאלה אומללים.

שמעון סולומון: אני עבדתי במשרד הפנים, לכן אני אומר לך את זה.

שמעון סולומון: הייתי עובד משרד הפנים.

שמעון סולומון: אתה לא תגיד דבר כזה על משרד כל כך גדול, כל כך חשוב, שמשקיע כל כך הרבה אנרגיות, עובד בצורה מסודרת, ואתה אומר מספר פיקטיבי.

<דוד גז: אני מבין שאתה רוצה להסיט את הדיון לכיוון שלך.

שמעון סולומון: אני לא מסיט, אני עוקב אחרי מה שאתה אומר.

שמעון סולומון: תכבדו את הוועדה, דברו לעניין.

<דוד גז: אני רוצה להישאר בעניין המהותי ולא להיגרר אחרי הדברים שאתה מנסה להוביל אליהם.

שמעון סולומון: אני לא מוביל לכלום, אדוני.

מיכל רוזין: אני מבקשת שלא תהפוך את זה לדיון ביניכם.

שמעון סולומון: אני חבר כנסת ואני דורש ממך להתבטא באופן מכובד.

שמעון סולומון: לא יכול להיות.

<דוד גז: אני מכבד אותך, ותיקנתי ואמרתי שזה מספר שניתן על-ידי משרד הפנים.

<דוד גז: אני חושב שזה מספק.

שמעון סולומון: אולי נציגי משרד הפנים ידברו בזכות הדבר הזה.

מיכל רוזין: יש פה נציגים.

<דוד גז: זה מספר שניתן על-ידי משרד הפנים, שאתו לא ניתן כרגע לסדר את המערכות.

<דוד גז: אין לו תעודה מיוחדת שאפשר לחבר את יתר המערכות, לא על-ידי רישיון נהיגה ולא על-ידי מעקב.

מיכל רוזין: את זה אני לא מבינה.

מיכל רוזין: את הבעיה אני מבינה, את הפתרון אני לא מבינה.

מיכל רוזין: כי יש שני פתרונות.

מיכל רוזין: האחד הוא להגיד: אני מחליט לאסור, נקודה.

מיכל רוזין: בשום פנים ואופן אף אחד מהם לא יוכל לנהוג.

מיכל רוזין: מה שייצור מצב שתהיה עבריינות, כי אנשים כן ינהגו.

מיכל רוזין: הפתרון השני הוא להגיד: אני צריך להסדיר את המעמד שלהם, לא מעמד שהם יהיו פה אזרחים, אלא מעמד באופן כזה שאני יכול להגיד אליהם, שתהיה לי כתובת מסודרת, שאני יכול לדרוש מהם, שאני יכול לחקור אותם ושהם יחזרו להיחקר עוד יומיים כשאני אוציא להם זימון.

מיכל רוזין: הבעיה מובנת.

מיכל רוזין: אנחנו באמת מבינים את הבעיה, אנחנו לא מתעלמים ממנה.

מיכל רוזין: השאלה מה יקל עליכם כמשטרה לפתור אותה.

מיכל רוזין: האם יקל עליכם לאסור, כי הרי אנחנו יודעים מה יקרה.

מיכל רוזין: האיסור ייצור יותר עבריינות והם יבואו אליכם ואתם תתפסו אותם.

<דוד גז: אני חושב שבראשית דבריי אמרתי את הדברים.

<דוד גז: ראשית, כל מה שצריך לעשות עד למציאת פתרונות משפטיים לשהייה שלהם, עד גיבוש המדיניות.

<דוד גז: לא לסכן כרגע את הציבור, כי לא ניתן לאכוף.

<דוד גז: אני לא קובע את המדיניות.

<דוד גז: מי שקובע את המדיניות זה מי שיושב בדרך כלל בוועדות האלה, לא כנותני ההסברים.

<דוד גז: כי אנחנו נותנים פה הסברים ומביאים את המציאות מהשטח.

<דוד גז: לכן עד אשר יימצא פתרון שבו כן ניתן יהיה גם לזהות וגם להבין מי הדמויות וגם לקבוע את המדיניות לגבי הכשרה, לגבי הסדרה – זה לא המנדט שלנו.

<דוד גז: המנדט שלנו הוא אחר לגמרי.

<דוד גז: אני חושב שצריך לטפל בדברים האלה, ורק אחרי שיהיה בעניין הזה פתרון משפטי מסדר, רק אז אפשר יהיה לשקול את הדברים האלה.

<דוד גז: אני לא חושב שזה השלב.

<איתי עצמון: לא לגמרי הבנתי מהדברים שלך מה התשובה שלך לטענות שנשמעו כאן.

<איתי עצמון: מכיוון שהמצב המשפטי כמו שהצגתי אותו הוא די ברור.

<איתי עצמון: בעצם ניתן לתת רישיון נהיגה ישראלי למי שמחזיק ברישיון נהיגה בר תוקף ממדינה אחרת, בכפוף לכל מיני תנאים.

<איתי עצמון: זה שאנשים מזייפים, או זה שאתם חושבים שיש איזושהי סכנה, תציעו לשר התחבורה להביא תיקון.

<איתי עצמון: אתם לא אלה שמוסמכים לתקן את תקנות התעבורה.

<איתי עצמון: אבל המצב המשפטי כרגע הוא קיים.

<דוד גז: אתה לא מסוגל כרגע לבדוק אם האנשים האלה היו מורשים במדינתם לנהוג.

<דוד גז: כלומר, האם בכלל הם עברו את ההכשרה הבסיסית.

מיכל רוזין: תעביר אותם מבחן, כמו שאתה אומר שאתה עושה.

שמעון סולומון: מה שאני מצפה מהמשטרה זה לבוא ולתת סקירה, מה יש, מה קיים.

שמעון סולומון: אני נותן פה דעות אישיות וזה קצת מפריע.

שמעון סולומון: אני לא מצליח לעקוב אחריך.

שמעון סולומון: אתה צריך לבוא עם נתונים כשוטר.

מיכל רוזין: הוא הציג את המצוקה שלו מול המדיניות הכללית.

שמעון סולומון: הכול נהיה פה מיש-מש.

מיכל רוזין: אני חושבת שהוא הציג כמה קשה להם להתמודד עם התפקיד שלהם בהיעדר מדיניות ברורה.

שמעון סולומון: אתה אומר שיש הרבה תאונות.

שמעון סולומון: כמה תאונות?

שמעון סולומון: פי כמה גדל?

<דוד גז: הנתונים הם כאן, ואם אתה רוצה נתונים במספרים, אמרתי את המספרים, לא עקבת אחריי.

שמעון סולומון: אתה אומר "אולי".

מיכל רוזין: אתה יכול להגיד לגבי נתונים?

מיכל רוזין: 2013-2012 זה אומר שנתיים או זה אומר בין לבין?

<דוד גז: זה אומר מגמות של עלייה מ-2011 עד 2013.

<דוד גז: המגמה המדאיגה היא ממש מתעצמת באחוזים.

שמעון סולומון: בכמה?

<דוד גז: אמרתי שכבר השנה יש כמאה תאונות עם נפגעים, שבהם זרים נוהגים.

מיכל רוזין: במרחב שלך, מה המעורבות של כלל אזרחי ישראל?

<דוד גז: אין לי כאן המספרים המדויקים של כמות תאונות הדרכים הכללית במרחב, אבל אלה אחוזים שמתחילים לטפס.

<דוד גז: דיברתי על המגמה.

מיכל רוזין: כמה תאונות במרחב שלך יש לכלל אזרחי ישראל בשנה?

<דוד גז: כמה מאות.

<דוד גז: כולל תאונות קלות.

<דוד גז: פה אני מדבר על כ-100 ב-2013.

<דוד גז: ב-2011 היתה תאונה אחת, ב-2012 היו 57.

<דוד גז: אם נמשיך בדרך הזאת להתעלם ולא להרתיע ולא ליישם את החוק, כי גם לא ניתן ליישם אותו בתנאים הקיימים, אז אני מניח שהמספרים האלה יטפסו ויאמירו.

מיכל רוזין: משרד התחבורה.

מיכל רוזין: נמצא אתנו ציון מזרחי, מנהל אגף רישוי.

מיכל רוזין: תאיר את עינינו בבקשה גם לגבי שאלות שהעלה היועץ המשפטי ומה המצב כרגע מבחינת משרד התחבורה.

<ציון מזרחי: אני חושב שהוא פרשן אותנו מצוין.

<ציון מזרחי: אציג את המצב הקיים.

<ציון מזרחי: בראש ובראשונה נתייחס לתקנה 567.

<ציון מזרחי: תקנה 567 מאפשרת לאדם שמגיע למדינת ישראל עם רישיון זר, תקף, לאומי ממדינתו, לנהוג כאן שנה שלמה.

<ציון מזרחי: כמובן, זה צריך להיות מעוגן בביטוח וכו', כמו כל אחד.

<ציון מזרחי: אם אני נוסע מחר לשבדיה, כנ"ל.

<ציון מזרחי: אלו הדברים הראשוניים.

<ציון מזרחי: בעניין הדברים האחרים, של המרת רישיונות או רישוי הדברים בחוק, אביא דוגמאות.

מיכל רוזין: למי מותר להוציא בארץ רישיון?

מיכל רוזין: הגעתי לעבוד פה שנה, אין לי רישיון נהיגה והחלטתי שדווקא עכשיו יש לי זמן להוציא רישיון נהיגה.

<ציון מזרחי: קודם כל, יש משרד הפנים, שבעצם זה שער הכניסה למדינת ישראל, שנותן לאותו אדם או לאותה גברת שמגיעים לכאן מעמד כזה או אחר.

<ציון מזרחי: מלבד זה, אתן דוגמאות.

<ציון מזרחי: דיברתם על המגזר החקלאי.

<ציון מזרחי: יש הרבה תאילנדים שעובדים.

<ציון מזרחי: עמיתי אמר: שילמדו ויעשו.

<ציון מזרחי: בעיקר אם מוציאים רישיונות לטרקטורים.

<ציון מזרחי: יש בתי-ספר לנהיגה לטרקטורים, עשינו מבחנים עיוניים, מה שנקרא תיאוריה, בתאילנדית.

<ציון מזרחי: הם נבחנים, הם עושים קורס לנהיגת טרקטור, עושים מבחן מעשי ויוצא להם רישיון.

<ציון מזרחי: הרישיונות שאנחנו נותנים לאנשים מהסוג הזה הם רישיונות נייר לחצי שנה, שמתחדשים בכל חצי שנה במשרד הרישוי במקרה שאין בעיות ואם משרד הפנים ממשיך לאשר את הוויזה ואת מעמדם כמו שנקבע ביום ההמרה.

<ידידיה סבג: זו אוכלוסייה מפוקחת.

<ציון מזרחי: כמובן שאנחנו לא נותנים את ידינו לשוהים בלתי חוקיים מכל מיני סוגים.

<ציון מזרחי: הם לא מוציאים רישיונות בישראל.

<ציון מזרחי: אם מישהו מתרוצץ עם נייר פרטי של משרד רישוי שמישהו המציא ומחזיק רישיון ישראלי, אז יש מי שיתפוס אותו שהוא עושה את זה.

<ציון מזרחי: אני מדגיש, לשוהים בלתי חוקיים או למי שלא מאושר על-ידי משרד הפנים אנחנו לא ממירים את הרישיון.

<ציון מזרחי: לא רק שלא ממירים, גם אין לו מעמד ללמוד בישראל נהיגה ולהוציא רישיון נהיגה.

<ציון מזרחי: עד לפני כמה שנים, שכל אלה קיבלו רישיונות עם תמונה, הם הסתובבו, ועמיתנו מרשות ההגירה היו רואים את הרישיון ואומרים שהוא בסדר.

<ציון מזרחי: כיוון שרישיון הנהיגה הוא חזק יותר מתעודת זהות.

מיכל רוזין: אני רוצה לומר בסוגריים.

מיכל רוזין: חלק גדול ממי שאתם מדברים עליהם הם לא שוהים בלתי חוקיים, יש להם אשרת שהייה.

<יוסי אדלשטיין: כי אנחנו עשינו עבודת מטה עם משרד התחבורה והגדרנו.

<יוסי אדלשטיין: 2(א)5 זה לא אשרה, זה רישיון שהייה למי ששוחרר בתנאים.

<יוסי אדלשטיין: בחוק הכניסה לישראל מוגדר שמי שישוחרר בתנאים, יינתן לו רישיון שהייה.

<יוסי אדלשטיין: זה לא אשרה, זה רישיון.

<יוסי אדלשטיין: כל מי שיש לו אשרה בתוקף יכול לפנות לקבל רישיון, ומדובר בכל אשרה, ב1, ב2, א5.

<יוסי אדלשטיין: מהות ההפרדה, שמי שהסתנן למדינת ישראל, אין לו אשרה לשהות במדינת ישראל.

<יוסי אדלשטיין: הוא כרגע שוהה ברישיון שהייה זמני שמתחדש מעת לעת, מתוקף זה שהוא שוחרר בתנאים מהמשמורת.

<יוסי אדלשטיין: זו המהות של 2(א)5 בחוק הכניסה לישראל, וזו לא אשרה.

<יוסי אדלשטיין: לכן הגדרנו עם משרד התחבורה בעבודת מטה, שמי שיש לו אשרה בתוקף, הוא יכול לבוא ולהוציא רישיון.

<יוסי אדלשטיין: מי שאין לו אשרה והוא שוהה פה שלא כחוק - - -

מיכל רוזין: הוא נכנס שלא כחוק, הוא שוהה כרגע כחוק.

<יוסי אדלשטיין: הוא שוהה בתוקף שחרור בתנאים מהמשמורת.

<יוסי אדלשטיין: זו לא אשרה, זה רישיון שהייה שהוא כרגע שוהה פה, ולכן אנחנו לא מאשרים לו לנהוג.

מיכל רוזין: אותה קבוצה של אריתריאים – אני בכוונה מזכירה אותם, כי אנחנו יודעים שהם לא מועמדים לגירוש כרגע – הולכת לעבוד אצל חקלאי.

מיכל רוזין: החקלאי אומר, כמו עם התאילנדים, אני צריך להוציא לאחד או שניים רישיון נהיגה כדי שינהגו בטרקטור.

מיכל רוזין: אתה אומר שאי-אפשר.

<ציון מזרחי: אם אין מסמך של משרד הפנים, אני לא ממשיך לעבוד.

<ציון מזרחי: אנחנו מאוד מקפידים בעניין של הבטיחות וחיי אדם וכל משתמשי הדרך, שזה כולנו יחד.

<ציון מזרחי: זה חשוב מאוד.

<ציון מזרחי: אני חושב שעמיתיי תוהים ושואלים בינם לבין עצמם אם הבנתי נכון את ההוויה כאן.

<ציון מזרחי: אני רוצה לפעול כדין מבחינת האכיפה, אבל אולי אין קווים ברורים או דברים ברורים איך אני יכול או לא יכול לעשות זאת.

<ציון מזרחי: מבחינת רשות הרישוי, אם יש אישור של משרד הפנים ממשיכים לפעול אצלנו.

<ציון מזרחי: ההקפדה היא על מבחנים.

<ציון מזרחי: אם הוא עובר את המבחן הוא מקבל רישיון נייר לשישה חודשים, 24 שקלים.

<ציון מזרחי: כל שישה חודשים הוא צריך להופיע במשרד הרישוי, להראות את הדרכון עם ויזה חתומה וזה מחודש לו.

<ציון מזרחי: אחרת – לא מחדשים לו.

שמעון סולומון: בעניין של זיוף רישיונות נהיגה, זה נמצא בכל מקום ואי-אפשר להגיד שאין אפשרות לבדוק את זה.

שמעון סולומון: יש לנו שגרירות באריתריאה.

שמעון סולומון: בניגוד למה שאנשים חושבים, לאריתריאה יש יחסים מצוינים עם ישראל.

מיכל רוזין: זאת הבעיה שלנו, שהם שוהים פה.

מיכל רוזין: אנחנו וארצות-הברית היחידים בעולם שיש לנו יחסים דיפלומטיים עם אריתריאה.

<ציון מזרחי: לפוטין אין?

<ציון מזרחי: כדאי לבדוק.

שמעון סולומון: יש יחסים דיפלומטיים.

שמעון סולומון: יש שגרירות, יש יחסים טובים מאוד, יש יחסים דיפלומטיים מלאים עם המדינה הזאת.

שמעון סולומון: אולי זה גם מה שמקשה על חלק מהפתרון, אבל אפשר כן לבדוק.

שמעון סולומון: אבל יש כאן ערבוב.

שמעון סולומון: מה שאני מרגיש בדיון הזה זה אנשי ביצוע שמדברים על מדיניות ואנשי מדיניות מדברים על ביצוע.

שמעון סולומון: כל אחד צריך לעשות את העבודה שלו, את מה שמוטל עליו, שיהיה ממוקד.

שמעון סולומון: אם יש עבירה, היא עבירה.

שמעון סולומון: אבל יש גזירה שאין הציבור יכול לעמוד בה.

שמעון סולומון: יש פה דברים שהם הזויים.

שמעון סולומון: אני מדבר מהרגש, כי אני עובד באפריקה.

שמעון סולומון: יש לנו כל כך הרבה עובדים זרים ישראלים יהודים שעובדים ומתפרנסים בהמוניהם, והם זוכים ליחס.

שמעון סולומון: פה אפילו הטרמינולוגיה היא טרמינולוגיה שלא מכבדת.

שמעון סולומון: אני כחבר כנסת בראש ובראשונה רוצה למצוא פתרון.

שמעון סולומון: נפגשתי עם חגי הדס, ואנחנו מדברים למצוא פתרון.

שמעון סולומון: אין פה ויכוח שאנחנו רוצים למצוא פתרון.

שמעון סולומון: אבל האם אנחנו נאבד את צלם האנוש במדינה הזאת כיהודים, כישראלים, כאנשים?

שמעון סולומון: כל הטרמינולוגיה הגזענית – יש לנו פה אחריות כבדה מאוד.

שמעון סולומון: הדיון הזה יכול להיות הרבה יותר מכובד.

שמעון סולומון: הייתי בסודן, רציתי שיעזרו לי שם.

שמעון סולומון: חיפשתי את האור בקצה המנהרה, מי לפי העיניים יכול לעזור לי.

שמעון סולומון: מכל מדינה, בגלל השואה וכו', אנחנו מחויבים להיות הרבה יותר רגישים ממה שאנחנו היום.

<עובד חוגי: אלה שבאים לפה לא צריכים להיות רגישים לאנשים שחיים פה?

שמעון סולומון: צריך למצוא פתרון.

שמעון סולומון: אני לא פחות ישראלי ממך, דרך אגב.

<עובד חוגי: בוודאי.

מיכל רוזין: ההפך, אני כבר שכנעתי אותו שאני רוצה יותר למצוא פתרון מהאחרים פה שטוענים שהם מגנים עליו.

שמעון סולומון: אבל כפי שזה מטופל היום, רק עכשיו מתחילים לחוקק את החוקים, רק עכשיו מתחילים להסדיר.

שמעון סולומון: יש ממשלה חדשה, שברוך ה' היום לקחה את כל הנושא הזה והיא מתחילה להזיז את הדברים.

שמעון סולומון: אני חושב שבענייני נהיגה ובעניינים אחרים יש לנו הרבה מה לעשות.

שמעון סולומון: סליחה אם דיברתי מהרגש, זה לא מכעס.

<דוד גז: בסדר גמור.

שמעון סולומון: כישראלי וכיהודי יש לי תמונה ברורה מאוד איך אנחנו צריכים לנהוג, איך אנחנו צריכים לדבר.

שמעון סולומון: כי ברוך ה' אתה קצין, אבל אני לא רואה אותך רק כקצין, אני רואה אותך כמנהיג, וכמנהיגים אנחנו צריכים להיות זהירים מאוד בכל דברינו.

שמעון סולומון: באשדוד ראיתי סודני שרצה לאמן בספורט וחילק פליירים, וישראלי שראה את זה אמר לי: אין לו היכולת לאמן.

שמעון סולומון: תראו לאילו רמות הגענו.

שמעון סולומון: אני אומר את זה, כי אנחנו מאבדים צלם אנוש.

שמעון סולומון: היום ההתייחסות היא רעה לאדם אחד, מחר בבוקר אותה התייחסות תהיה לאדם אחר.

שמעון סולומון: אלימות היא אלימות, גזענות היא גזענות ושנאה היא שנאה, היא תכונה נלמדת.

שמעון סולומון: לכן אני מרגיש חובה בכל מקום לפעמים לדבר מהרגש, כי אנחנו צריכים להיות הרבה יותר זהירים לדברים שלנו.

שמעון סולומון: צריך למצוא פתרון, ואני אהיה יד ימין אם תרצה.

מיכל רוזין: תודה.

<איתי עצמון: שמענו כאן לפני כמה דקות את הפרשנות של הממשלה לתקנה שמאפשרת לא לתת רישיון נהיגה למי שאין לו אשרה.

<איתי עצמון: חוק הכניסה לישראל מדבר על אשרות ועל רישיון זמני לישיבת ביקור למי שנמצא בישראל בלי רישיון ישיבה וניתן עליו צו הרחקה עד ליציאתו מישראל או הרחקתו ממנה.

<איתי עצמון: כולנו יודעים שהמציאות שקיימת בשטח היא שיש כאן אנשים שלא עומדים לצאת מכאן בזמן הקרוב, והממשלה אפילו הגדילה לעשות וחוקקה תיקון לחוק ההסתננות שאומר שאפשר להחזיק אותם לשלוש שנים, עכשיו מציעים שנה.

<איתי עצמון: לא מדובר על מצב זמני.

<איתי עצמון: השאלה אם לא ראוי שבאותה מסגרת של תיקון תקנות התעבורה שהגיע לשולחן ועדת הכלכלה להתייחס גם לסיטואציה החדשה הזאת, שהיא סיטואציה שאני לא בטוח שמחוקקי חוק הכניסה לישראל בדיוק ראו לנגד עיניהם כשהם קבעו את הסיווג הזה.

<איתי עצמון: האם לא ראוי להתייחס לזה כאשר אתם מתקנים כרגע את המצב המשפטי לגבי תקנה 567?

<איתי עצמון: האם נתתם דעתכם על כך?

<איתי עצמון: כי כרגע מה ששמענו כאן זה עמדת המשטרה.

<איתי עצמון: צריך לזכור שהסמכות הפורמאלית להתקין תקנות לפי פקודת התעבורה היא של שר התחבורה כמובן.

<איתי עצמון: לכן חשובה מאוד עמדת המשרד, המדיניות של המשרד.

<ציון מזרחי: ב-25 בנובמבר אמור להתקיים דיון בוועדת הכלכלה.

<איתי עצמון: אבל התיקון הוא די צר בהיקפו.

<איתי עצמון: השאלה היא אם לאור הדברים שנשמעו כאן, בהתייחס גם לחוק הכניסה לישראל ולמצב החדש שקיים היום בשטח ואי-אפשר להתעלם מזה, האם אתם כמשרד רואים לנכון להציע עוד תיקונים במסגרת התיקון הזה שהולך להידון בוועדת הכלכלה.

<ציון מזרחי: יצא מסמך מוועדת הכלכלה, אני אביא אותו בפני היועצת המשפטית שלנו ונבחן.

<ציון מזרחי: אני לא יכול לענות על רגל אחת.

<ידידיה סבג: אני רוצה להגיד את עמדתנו כמשטרה בהיבט של התעבורה.

<ידידיה סבג: שמענו מדוד גז על הקושי בעשייה היום-יומית בשטח באזורים האלה.

<ידידיה סבג: אם אנסה למקד את הסוגיה של התעבורה, אנחנו יודעים להגיד ושמענו כאן בחדר למי מותר לנהוג, למי מותר להוציא רישיון.

<ידידיה סבג: כל הסוגיות שהן חוקיות הן מוכרות לנו.

<ידידיה סבג: הבעיה שלנו היא שאנחנו רוצים ממשרד התחבורה כלי עבודה, והכוונה היא פשוטה.

<ידידיה סבג: אם שוהה לא חוקי או אחד שנכנס לארץ שלא כדין נוהג ללא רישיון נהיגה, אין לי בעיה אתו.

<ידידיה סבג: אני גם יודע איך לטפל בו.

<ידידיה סבג: הבעיה מתחילה כשהוא מציג לי רישיון נהיגה.

<ידידיה סבג: פה הוא מכניס אותי לבעיה.

<ידידיה סבג: אנחנו מבקשים דבר פשוט, תקנה שתטפל במי שנכנס לארץ שלא כדין.

מיכל רוזין: זה יוצר יותר עבריינות.

מיכל רוזין: אם אתה רוצה את התקנה הזאת, זו כבר לא שאלה של מדיניות.

מיכל רוזין: אתה מביא כבר פתרון לשאלת המדיניות.

מיכל רוזין: אתה מביא הצעה שיש לך שתי דרכים ללכת בה.

מיכל רוזין: הלכת בדרך המסוימת הזאת, שבעיני תיצור יותר עבריינות, היא לא תאפשר לכם יותר לאכוף.

שמעון סולומון: פה לא מדובר דווקא על אכיפה, אתה מדבר על תיקון חוק.

<בני סמו: תיקון תקנה.

מיכל רוזין: תיקון תקנה, חקיקת משנה שתגיד שהם לא יכולים, נקודה.

מיכל רוזין: גם אם יש לו רישיון הוא לא יכול, נקודה.

מיכל רוזין: אני טוענת שזה ייצור יותר עבריינות ולא מניעת תאונות.

<ידידיה סבג: יש קשת רחבה של סוגיות שאנחנו יודעים איך לטפל בהן.

<ידידיה סבג: הבעיה שלנו כרגע, במסגרת כל הבעיה של עבריינות ושל פשיעה, היא הנושא של אלה שמציגים לנו את רישיון הנהיגה.

<ידידיה סבג: פה הבעיה לדעתי די פשוטה.

<ידידיה סבג: צריך לתקן תקנה שתתייחס לסוגיה הזאת.

מיכל רוזין: כמה מתוך המאה שהיו מעורבים בתאונות עם נפגעים היו עם רישיון מזויף וכמה היו עם רישיון לכאורה אמיתי?

<ידידיה סבג: אין לי נתון כרגע.

מיכל רוזין: אני מבקשת שתחזרו עם תשובה לוועדה.

מיכל רוזין: זה אחד הנתונים שמאוד חשוב להבין.

<ידידיה סבג: כל תשובה שאתן לך כרגע היא לא אחראית.

מיכל רוזין: ברור.

מיכל רוזין: כי זה שיש עבריינים, יהיו עבריינים תמיד וצריך לתפוס אותם ולהעניש אותם.

מיכל רוזין: השאלה אם דווקא שאלה שהיו מעורבים בתאונות הם כאלה בעלי רישיון נהיגה או דווקא כאלה שהחליטו לקחת רכב ולנסוע.

מיכל רוזין: אני מתארת לעצמי שבדוח רשום.

מיכל רוזין: השאלה היא אם אתם יכולים להציג לנו כמה מהם נסעו ללא רישיון בכלל וכמה הציגו איזשהו סוג של רישיון.

<ידידיה סבג: דרך אגב, קשה לנו מאוד להתעסק עם נתונים סטטיסטיים מול האוכלוסייה שלא ניתן להכיל אותה ולהכניס אותה לכל מערכות המידע.

<ידידיה סבג: גם אם יש להם אשרה ויש להם מספר אשרה.

מיכל רוזין: הם רשומים במשרד הפנים, הם במחשבים של משרד הפנים.

<ידידיה סבג: אבל עדיין אין חיבור בין מערכת בתי המשפט למערכת המשטרתית.

<יוסי אדלשטיין: כל מי שעבר דרך משרד הפנים.

<ידידיה סבג: הבעיה הגדולה היא לא עם אלה שמפוקחים.

שמעון סולומון: יש הביומטרי.

<דוד גז: רק מי שעבר.

<בני סמו: חשוב לתת לנו את הכלים המשפטיים כדי שנוכל ליישם את זה בשטח.

<בני סמו: אם המחוקק ימצא לנכון שבסופו של דבר צריך להחריג את האפשרות של נהגים שוהים בלתי חוקיים או אנשים שנכנסו שלא כדין למדינה לא יוכלו לנהוג במדינת ישראל, אנחנו צריכים לזה כלים.

<בני סמו: אני כמשטרה יכול לעשות רק מה שכתוב לי בחוק ויש לי היתר לבצע.

<בני סמו: כרגע יש לנו תקנה 567.

<בני סמו: שנה מרגע שהם נכנסים לארץ והם מחזיקים ברישיון לאומי או בין-לאומי, אין לי סנקציות שאני יכול להפעיל כנגדם.

<בני סמו: המדינה צריכה להחליט האם אנחנו רוצים לטפל במישור התעבורתי בנושא הזה.

מיכל רוזין: מר אדלשטיין, אני רוצה שתתייחס בדברים שלך לשאלה מה קורה במצב שמישהו הגיש בקשה למקלט והוא בתקופת המתנה.

מיכל רוזין: האם גם בתקופה הזאת הוא אינו יכול להוציא רישיון או אינו יכול לנסוע עם רישיון.

<יוסי אדלשטיין: זה לא תלוי הבקשה שהוא הגיש, אלא תלוי הרישיון או האשרה שהוא מחזיק.

<יוסי אדלשטיין: אני רוצה להעיר הערה לגבי ההיקש שעשית פה, שאם לא ניתן להם רישיון אז יהיו יותר עבירות.

<יוסי אדלשטיין: אני חושב שזה לא היקש שאפשר לחיות אתו, כי על המשקל הזה אפשר להגיד הרבה דברים.

<יוסי אדלשטיין: תגידי שמחר ייתנו להם עבודה אז הם לא יגנבו, ומחר תתנו להם דירה אז הם לא יגורו בתנאים לא הולמים.

<יוסי אדלשטיין: אני חושב שזה היקש לא רציני.

<יוסי אדלשטיין: יש חוק, וצריך לאכוף את החוק הזה.

<יוסי אדלשטיין: כרגע אנחנו דנים בחוק ובאכיפה שלו.

<יוסי אדלשטיין: אם מישהו יחליט לתת להם רישיונות נהיגה, אז ייתנו להם.

<יוסי אדלשטיין: אבל אי-אפשר להגיד שבגלל שלא ייתנו להם רישיונות נהיגה, הפועל היוצא הוא שיהיו יותר עבירות.

מיכל רוזין: הראייה שלי רחבה יותר, כמו שאתה יודע.

מיכל רוזין: אבל תסביר לי לאילו אנשים אין רישום במשרד הפנים.

מיכל רוזין: כאלה שהסתננו לפני שהתחילו לרשום?

<יוסי אדלשטיין: יש אנשים שהסתננו לפני, ויש גם אנשים שהסתננו ולא חיכו לכוחות צה"ל שיאספו אותם מהגדר אלא התפזרו.

<יוסי אדלשטיין: עם חלק מהם במהלך התקופה נפגשנו במבצעי אכיפה כאלה ואחרים.

<יוסי אדלשטיין: קרה שפגשנו מישהו שלא היה רשום ורשמנו.

<יוסי אדלשטיין: אני מניח שיש עדיין כאלה שלא נתקלנו בהם.

מיכל רוזין: כמה רשומים?

<יוסי אדלשטיין: 53,000 רשומים.

מיכל רוזין: כמה אתה מעריך לא רשומים?

<יוסי אדלשטיין: המספר ירד, כי בינתיים גם יצאו.

<יוסי אדלשטיין: אבל לפני 4-3 שנים הערכתי את זה בסביבות 10%.

<יוסי אדלשטיין: המספר ירד, כי עם הזמן חלק יצאו וחלק פגשנו.

<יוסי אדלשטיין: אנחנו מדברים על סודנים ואריתריאים.

<עובד חוגי: כמה אתיופים יש ביניהם?

מיכל רוזין: עובד, בבקשה.

<עובד חוגי: דרך אגב, לקחתי חופש על חשבוני.

<עובד חוגי: אני חושב שאני בין הבודדים פה שלא מקבל כסף כדי להגיע.

מיכל רוזין: סגרו את עונת הרחצה, שאתה בחופש?

<עובד חוגי: חבר הכנסת סולומון האשים אנשים בנושא הגזענות, וזה חורה לי.

<עובד חוגי: כי למעשה הביאו את האנשים האלה לאזורים הכי חלשים ומוחלשים.

<עובד חוגי: אם זה באשדוד, לאזורים הכי חלשים.

<עובד חוגי: אם זה בתל-אביב, אז בדרום תל-אביב, וכן פרדס כץ ומקומות אחרים.

<עובד חוגי: האנשים האלה, לצערי, גם לא יודעים להתבטא יפה אז הם אומרים: זה כושי וסודני.

<עובד חוגי: אבל הצעקה הזאת לא היתה לפני 10 שנים שהיו פה עובדים זרים שהם מניגריה, מקניה, מחוף השנהב.

<עובד חוגי: יש הבדל ענק.

<עובד חוגי: האנשים האלה באו כחוק, באו למטרה לעבוד, לעשות את הכסף שלהם, להגיד שלום ולהתראות.

<עובד חוגי: אלה באו, עברו על החוק וראו שמותר לנסוע בלי רישיון.

<עובד חוגי: דרך אגב, מה שקורה פה, וכנראה שגם השוטרים יודעים את זה, וחשוב מאוד שתדעו – בתחנה המרכזית, במקום שהיו הרציפים הישנים, הם לומדים שם נהיגה.

<עובד חוגי: אדם קונה אוטו מסוחרים והופך להיות המורה שלהם.

<עובד חוגי: הוא עושה להם סיבוב קטן וקדימה אפשר לצאת לשוק.

מיכל רוזין: נראה לי שמשטרת ישראל לא מכירה שם את האזור.

מיכל רוזין: גם הזנות, עם הסמים.

מיכל רוזין: לשם לא ניגשים.

מיכל רוזין: גם אני הולכת ושם ורואה את הכול, אני בטוחה שגם שוטר רואה.

<ציון מזרחי: פעם כל המדינה קנתה שם נעליים.

מיכל רוזין: היום קונים שם דברים אחרים.

<עובד חוגי: אדוני חבר הכנסת, אנחנו לא גזענים.

<עובד חוגי: לא בא בגלל צבע.

<עובד חוגי: גם אם כולם היו שבדים והיו מתנהגים כמו שאלה מתנהגים היתה צעקה.

מיכל רוזין: על כך אנחנו מערערים, אבל בסדר.

שמעון סולומון: תיכף תגיד שאין גזענות במדינה.

<עובד חוגי: אפילו בין העדות יש גזענות.

<ציון מזרחי: יש לך רישיון על האוטו?

<עובד חוגי: סיפור קטן.

<עובד חוגי: לפני שבועיים עשינו הפגנה מול השר לביטחון פנים והתרענו על הנושא בדיוק אחרי מקרה הדריסה שהיה.

<עובד חוגי: ביקשנו שיביאו משטרה ויאכפו.

<עובד חוגי: אתמול אני עומד עם האופנוע ברחוב אצ"ל, שוטר עוצר אותי ומבקש תעודת זהות.

<עובד חוגי: הראיתי לו את התעודה.

<עובד חוגי: פניתי לרחוב יגאל אלון, אחרי 30 מטר, תפס אותי עוד שוטר וביקש תעודת זהות.

מיכל רוזין: הבאת את זה על עצמך.

<עובד חוגי: אני נראה אריתריאי?

<עובד חוגי: ביקשתי לאכוף את החוק על מי, עלינו?

<עובד חוגי: במקום שיעצרו אותם, עוצרים אותנו.

מיכל רוזין: עכשיו חיזקת את המשטרה.

מיכל רוזין: זה בדיוק מה שהם רוצים שהשר לביטחון פנים ישמע, שיש אכיפה בשטח.

<ציון מזרחי: אני חושב שהיועץ המשפטי יכול להעיד על כך יותר טוב ממני, אבל מדינת ישראל חתומה גם על אמנות.

<ציון מזרחי: התקנה הזאת 567 צמחה מאמנות.

<ציון מזרחי: גם על זה צריך לחשוב כשבאים לבקש שינוי כזה או אחר.

מיכל רוזין: אני חושבת שאנחנו צריכים להיזהר בכלל, לפני שעוד רגע גם לנו לא ייתנו לנהוג בשבדיה.

מיכל רוזין: או לחלקנו.

שמעון סולומון: אנשים לפעמים מתפלאים – ואני אומר את זה לא מתוך זה שאני מסכים, אלא כעובדה – איך דרום אפריקה היום פועלת נגד ישראל.

שמעון סולומון: מרימים גבה, כאילו שאנחנו לא בישלנו את זה.

שמעון סולומון: בתקופת האפרטהייד, כשכל המדינות עשו חרם על דרום אפריקה, אחת המדינות שסחרה אתם כמעט הכול היתה ישראל.

שמעון סולומון: אני יו"ר קרן הידידות שבין מדינות פרלמנטרית בהרבה מדינות אפריקה, ואביגדור ליברמן זיהה את זה בעבר.

שמעון סולומון: הוא אמר: אנחנו צריכים להשקיע בדרום אמריקה ובאפריקה, כי אלה מדינות שעדיין אפשר לחבק אותן.

שמעון סולומון: כי אמריקה בועטת בנו יותר ויותר.

שמעון סולומון: הראייה שלי היא לא מצומצמת.

מיכל רוזין: גם פה יש בעיית מדיניות.

מיכל רוזין: אפשר לפתור את זה בדרך אחרת.

מיכל רוזין: אבל זה לא הנושא שעל שולחננו.

מיכל רוזין: אני רוצה לסכם.

מיכל רוזין: קודם כל, להגיד תודה לכל הנציגים שבאו.

מיכל רוזין: אני חושבת שחשוב שנקיים את הדיונים האלה בוועדות הכנסת ולא רק על גבי העיתונים, ואני חושבת שחשוב לשמוע את כל הדעות וכל העמדות.

מיכל רוזין: אני מבקשת להביא לנו את הנתונים הכלליים לגבי תאונות, גם כמה סך הכול תאונות, ומתוכן כמה של זרים, וגם בתוך הזרים כמה מהם שוהים בלתי חוקיים או שוהים במדיניות אי החזרה, לכמה מתוכם היה רישיון להציג וכמה עברו לחלוטין על החוק.

<דוד גז: אני רוצה להעיר הערה שנובעת מטעות.

<דוד גז: כשנותנים את הנתונים של מעורבות זרים בתאונות דרכים, צריך לקחת את השטח שבו הם חיים.

מיכל רוזין: בוודאי.

מיכל רוזין: לכן אמרתי במרחב שלכם, בשטח שלכם.

מיכל רוזין: לא אמרתי מה קורה במדינה.

מיכל רוזין: כשאמרתי שזה מעודד עבריינות, זה לא אומר שאני אומרת שמכיוון שיש עבריינות אז בואו נהפוך הכול לחוקי.

מיכל רוזין: אתם יודעים את העמדה שלי לגבי זנות, למשל, אפרופו אי האכיפה באזור תחנה מרכזית.

מיכל רוזין: זה שיש זנות זה לא אומר שאני צריכה להפוך אותה לממוסדת.

מיכל רוזין: אני אמשיך להיאבק שהיא תמוגר.

מיכל רוזין: אבל אני מתכוונת לכך שיש פה קבוצה של אנשים, שכרגע יש מדיניות של אי הרחקה לגביהם, ואנחנו מצפים שהם יחיו פה, יתפרנסו איכשהו, יקיימו את עצמם איכשהו.

מיכל רוזין: חלק מהעניין הזה זה גם רישיון נהיגה.

מיכל רוזין: כשאנחנו חוסמים בכל מיני דרכים אנחנו מייצרים עבריינות בלית ברירה.

מיכל רוזין: אני לא מעודדת עבריינות חלילה.

מיכל רוזין: אני רק אומרת שאפשר את אותה מצוקה ואת אותה בעיה לפתור גם בדרך אחרת.

מיכל רוזין: הדרך שאני מציעה, וזה חוזר לנושא של הוועדה הזאת, זה הנושא של תעסוקה.

מיכל רוזין: דיברתי בישיבה הקודמת על נושא של פיזור האוכלוסייה.

מיכל רוזין: אני כן מאמינה שאם נשלב ידיים עם החקלאות ועם הבניין ועם המלונאות ודברים אחרים, נוכל לפזר את האוכלוסייה דווקא מהמקומות שבהם הם שוהים ויוצרים את הקושי הכי גדול.

מיכל רוזין: השאלה אם נכון לבחון גם בעניין הזה של תעסוקה.

מיכל רוזין: כי הרי מעסיק חקלאי יגיד לי: לא שווה לי להעסיק אריתריאי, כי אני לא יכול להוציא לו רישיון נהיגה על טרקטור, אבל לתאילנדי אני כן יכול.

מיכל רוזין: בפירוש הם אומרים שיש כל מיני דברים.

מיכל רוזין: אני לא יכול לעשות להם הכשרה, כי משרד הפנים לא מכיר.

מיכל רוזין: דבר גורר דבר.

מיכל רוזין: השאלה היא מה המדיניות והשאלה מה אפשר לעשות כדי להקל.

מיכל רוזין: בסופו של דבר כולנו רוצים להקל על המצב.

מיכל רוזין: השאלה, שאני אעלה אותה גם כשיבואו התקנות של משרד התחבורה לוועדת הכלכלה, אם אדם ממילא רשום והוא יכול להופיע אצלכם במחשבים, האם לא נכון להסדיר את אותו הסדר כמו שיש עם עובדים זרים, שהוא יכול להוציא רישיון, הוא יכול לנסוע עם רישיון אחרי שהוא עובר איזשהו מבחן.

מיכל רוזין: זה ברור לי שאנחנו צריכים להגן על האוכלוסייה, על כולנו.

מיכל רוזין: להוציא רישיון, לעשות מבחן, למנוע את המצבים שבהם הם ינהגו בלי רישיון בצורה לא אחראית, עבריינית, ויפגעו בסופו של דבר.

מיכל רוזין: לכן גם חשוב לי הפילוח מי מהם נוהג עם רישיון או בלי, כי יכול להיות שהם פשוט לוקחים רכב ונוסעים.

מיכל רוזין: אנחנו אגב מכירים את זה מעוד אוכלוסיות בתוך מדינת ישראל של אזרחי המדינה, שנוהגים ללא רישיונות נהיגה.

מיכל רוזין: גם זה קיים.

מיכל רוזין: לכן אני חושבת שהשאלה היא לא איך אנחנו מגינים על הציבור, אלא איך אנחנו עושים את זה באופן שבסופו של דבר ייתן את המענה הנכון ולא נימצא עוד שנה עם יותר רישומים אבל גם עם יותר תאונות.

מיכל רוזין: תודה רבה.

מיכל רוזין: הישיבה נעולה.